**Tromsdalstinden** (nordsamisk: *Sálašoaivi* etter *sálaš* fangst/bytte/rov og *oaivi* hode/øverste del av fjell), omtales vanligvis bare som «**Tinden**» blant tromsøværinger, er en fjelltopp i Tromsø kommune i Troms. Den ligger i forlengelsen av Tromsdalen, rundt 9 kilometer sørøst for Tromsø sentrum i luftlinje. Med en høyde på 1238 meter over havet er det den høyeste toppen synlig fra Tromsøya[].

Beliggenheten så nær bysentrum gjør at fjellet er et svært populært turmål både sommer og vinter. Bestigning av toppen er mulig både fra Tromsdalen i nordvest og Ramfjord i sør. De vanligste rutene er «sommerruta» opp fra østsida av Tromsdalen og videre langs egga nordvest for toppen, eller den lengre men slakkere ruta fra sørvest, som er mest brukt om vinteren. Denne ruta følger fjellaksla som går opp mot toppen fra Rødryggen og vestsida av Tromsdalen. Om sommeren er også vanlig å følge denne ruta på vei ned fra toppen, men man tar da av mot nord fra Salen og går ned i Tromsdalen den veien. I varden på toppen ligger toppboka, som det naturligvis er obligatorisk å signere. Årlig skriver 3000-5000 personer seg inn i besøksboka i varden på toppen av Tinden.

I forbindelse med Tromsøs OL-søknad brøt det ut en langvarig debatt om hvorvidt Tromsdalstinden burde spares fra inngrep fordi enkelte hevdet at det i henhold til samisk naturreligion var et hellig fjell. Det var opprinnelig planlagt trasé for utforløyper fra toppen ned til Ramfjord.

Den flere kvadratkilometer store tomta som Tinden ligger på har vært lagt ut for salg, med kommunen som potensiell kjøper.

I 2006 utgav fotografen Arvid Sveen en fotobok med 114 fotos av Tinden tatt på forskjellige dager under forskjellige lys-, snø- og værforhold. 109 av bildene var tatt fra samme sted og med samme bildeutsnitt. Boka inneholdt 90 tekster av forskjellige forfattere som skildret inntrykk og opplevelser av Tinden.

Ulykker på Tinden
-----------------

16. mars 1997 overlevde en mann i 30-årsalderen 100-150 meter i fritt fall fra Tinden. Det var for bratt for at helikopter kunne lande, men store snømasser førte til at han ikke slo seg ihjel.
I april 2005 omkom en 59 år gammel skigåer på tur opp mot Tromsdalstinden. 100 meter fra toppen kom han for langt ut for en skavl som løste seg ut. Det førte til at mannen falt rundt 400 meter og døde.

Tromsdalstinden er den hvite toppen som stikker opp i bakgrunnen  Foto: Lars Tiede 
Toppvarden

Fotnoter
--------

**Type numrering**
1. ↑  Tromsdalstindens referansesadel ligger på vannskillet på Breivikeidet, dvs på Ramfjordmoen. Sadelens høyde ligger mellom 65 og 70 moh. og anslås til 68 moh.
2. ↑  Avstand til Hamperokken.

Referanser
----------

1. ↑  «Norgeskart». Kartverket. Besøkt 17. januar 2016.
2. ↑  Sveen 2006, s. 11
3. ↑  arvidsveen.com Om Tinden[*død lenke*]
4. ↑  arvidsveen.com Om Tinden-bok og fotoutstilling Arkivert 15. februar 2013 hos Wayback Machine. 2006
5. ↑  Sveen 2006, s.38
6. ↑  nordlys.no Livsfarlig skavl 30.03.2010

Eksterne lenker
---------------

* turliv.no – informasjon og bilder fra Tromsdalstinden
* Flickr 370° panoramabilde tatt på toppen av Tromsdalstinden, eller samme bilde i høy oppløsning (8,5 megabytes)

Litteratur
----------

Sveen, Arvid (2006). *Tinden - Portretter/Portraits*. ISBN 978-82-993932-7-0. 

Portal: Tromsø

|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |